Komisijos Reglamentas (EB) Nr. 1476/95
1995 m. birželio 28 d.
nustatantis specialias išsamias importo licencijų sistemos taikymo alyvuogių aliejui taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą 136/66/EEB dėl bendro aliejų ir riebalų rinkos organizavimo [1] su paskutiniais pakeitimais, padarytais Austrijos, Suomijos ir Švedijos stojimo aktu ir Reglamentu (EB) Nr. 3290/94 [2], ypač į jo 2 straipsnį,
kadangi Komisijos reglamentas (EEB) Nr. 2041/75 [3] su paskutiniais pakeitimais, padarytais Reglamentu (EEB) Nr. 557/91 [4], nustato specialias išsamias importo ir eksporto licencijų sistemos bei išankstinio nustatymo sertifikatų taikymo aliejui ir riebalams taisykles;
kadangi susitarimų, sudarytų derybų Urugvajaus raundo metu, nuostatos bus taikomos alyvuogių aliejaus importui į Bendriją nuo 1995 m. liepos 1 d.;
kadangi turėtų būti nustatytos tam tikros specialios išsamios taisyklės, taikomos alyvuogių aliejaus importui; kadangi pirmiausia turėtų būti nustatyti licencijų galiojimo terminas ir reikalaujamo užstato dydis ir taip pat numatyta, jog tam, kad būtų galima pasinaudoti specialiomis importo sistemomis, pavyzdžiui, numatytomis Alžyrui, Libanui, Marokui, Tunisui ir Turkijai, licencijoje turėtų būti nurodytos suinteresuotos trečiosios šalys;
kadangi alyvuogių aliejaus importas iš Tuniso, kaip nurodyta Tarybos reglamente (EB) Nr. 287/94 [5], vykdomas remiantis susitarimu, kuris galioja iki 1995 m. spalio mėn. pabaigos; kadangi iki nurodytos datos negali būti keičiamos tą importą reguliuojančios sąlygų;
kadangi Reglamento (EEB) Nr. 2041/75 nuostatos turėtų būti tokiam importui taikomos ir toliau; kadangi minėtas reglamentas bus ir toliau taikomas eksporto licencijoms iki 1995 m. spalio 31 d.; kadangi dėl to, kad iki minėtos datos reglamento negalima panaikinti, reikėtų aiškiai nustatyti, jog jo nuostatos dėl importo licencijų taikomos tik pirmiau minėtam alyvuogių aliejaus importui iš Tuniso;
kadangi šio reglamento nuostatos papildo Komisijos reglamento (EEB) Nr. 3719/88 [6] su paskutiniais pakeitimais, padarytais Reglamentu (EB) Nr. 1199/95 [7], nuostatas ir leidžia nuo jų nukrypti;
kadangi šiame reglamente numatytos priemonės atitinka Aliejaus ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šis reglamentas nustato specialias išsamias importo licencijų sistemos, nustatytos Reglamento 136/66/EEB 2 straipsniu, taikymo taisykles.
2 straipsnis
1. Tam, kad atitiktų reikalavimus pagal specialias priemones, numatytas reglamentuose, kurie buvo priimti Bendrijos ir trečiųjų šalių sudarytiems susitarimams įgyvendinti, importo licencijų 7 ir 8 skirsniuose ir pačiose licencijose turi būti nurodyta suinteresuota trečioji šalis.
2. Tokiais atvejais licencijos reiškia įsipareigojimą importuoti iš nurodytos trečiosios šalies produktą, kuris atitinka 1 dalyje minimų reglamentų reikalavimus ir kuriam išduota licencija.
3 straipsnis
1. Importo licencijos galioja 60 dienų nuo jų išdavimo dienos, kaip apibrėžta Reglamento (EEB) Nr. 3719/88 21 straipsnio 1 dalyje.
2. Nustatomas 10 ekiu šimtui kilogramų neto svorio produkto importo licencijos užstatas.
4 straipsnis
Įsigaliojus šiam reglamentui, Reglamento (EEB) Nr. 2041/75 nuostatos dėl importo licencijų taikomos tik importuojant alyvuogių aliejų, kurio kilmės šalis Tunisas, kaip nurodyta Reglamente (EB) Nr. 287/94.
5 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Reglamentas taikomas nuo 1995 m. liepos 1 d. Tačiau jis netaikomas alyvuogių aliejui, kurio kilmės šalis Tunisas ir kuris importuojamas pagal Reglamente (EB) Nr. 287/94 minimą sistemą.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. birželio 28 d.